**Bursele CIVIS în studii interculturale “The Relevance of Belonging – Global Perspectives”, deschise doctoranzilor UB în științe sociale și umaniste**

Doctoranzii UB în științe sociale și umaniste sunt invitați să aplice la programul de studii interculturale “The Relevance of Belonging – Global Perspectives”. Programul își propune să contribuie la înțelegerea celor mai recente discuții și abordări fenomenologice cu privire la subiectul „apartenenței”.

Bursa se adresează doctoranzilor CIVIS în domeniile filosofie, literatură, studii culturale, sociologie, științe politice și alte domenii conexe și include două module distincte, astfel:

* **Curs online** **cu tema “Belonging. Recent Perspectives in Phenomenology”**, cu întâlniri virtuale săptămânale în timpul celor două semestre ale anului academic 2021-2022, adică în perioadele octombrie 2021 – ianuarie 2022 și martie-iunie 2022, în fiecare marți între 16 și 18 (CEST/CET). Cursul, desfășurat pe platforma Zoom, va avea în total 24 de unități de curs, câte 12 în fiecare semestru.
* **Workshop de o săptămână**, menit să faciliteze colaborarea academică și să le permită doctoranzilor să-și prezinte și să-și discute temele cu cercetători și cadre didactice din cadrul CIVIS, dar și cu doctoranzi de la celelalte universități CIVIS. Workshop-ul va avea loc în săptămâna 25-29 iulie 2022, la Universitatea din Tübingen.

Persoanele interesate sunt rugate să trimită un CV, o scurtă prezentare a proiectului de cercetare (1000 de cuvinte) și o scrisoare de intenție la adresa **info@ciis.uni-tuebingen.de** **până la 15 august 2021**. Persoanele selectate trebuie să participe la ambele module.

Profesori în cadrul cursului vor fi: **Bogdan Mincă**, cadru didactic la Facultatea de Filosofie a Universității din București, **Panagiotis Thanassas**, cadru didactic de istoria filosofiei la Universitatea din Atena, **Niels Weidtmann**, director al Centrului de Studii Interdisciplinare și Interculturale din cadrul Universității din Tübingen, **Eveline Cioflec**, **Abbed Kanoor** și **Hora Zabarjadi-Sar**, toți trei cercetători în cadrul Centrului de Studii Interdisciplinare și Interculturale al Universității din Tübingen.

Mai multe informații cu privire la bursa în programul de studii interculturale “The Relevance of Belonging – Global Perspectives” sunt disponibile[**aici**](https://civis.eu/en/civis-courses/junior-fellows-for-intercultural-studies-the-relevance-of-belonging-global-perspectives)**.**

*Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.*